Jesús,
kꞌe̱ nga jye kꞌoa̱sꞌín kiìchja̱,
kiskoòtsejèn ngajmiì,
kitsò:
―Na̱ꞌèn,
jyeé ijchò hora‑la̱,
jeya ti̱kíjni Kiꞌndí‑lè,
mé‑ne jè Kiꞌndí‑lè ti̱koa̱ ngaji̱,
jeya si̱ìkíjna‑lè,
koni sꞌín kitsꞌiì‑la̱ kjo̱tíxoma Kiꞌndí‑lè i̱tꞌaà tsꞌe̱ ngatsꞌiì xi̱ta̱ nga tjíꞌnde‑la̱ nga tsjaà‑la̱ kjoa̱binachon ni̱ta̱ kjé‑ne ngatsꞌiì xi̱ta̱ xi ji̱ kitsꞌiì‑la̱.
Jè kjoa̱binachon xi tjín ni̱ta̱ kjé‑ne,
jè‑né nga skoe̱xkon‑lè,
nga ta ji̱ ta̱jngoò‑né xi kixi̱ kjoa̱ nga Nainá ꞌmì‑lè,
ti̱koa̱ skoe̱xkon Jesucristo xi Kiꞌndí‑lè xi xó ji̱ kinìkasén‑ne.
’ꞌA̱n,
jeya kisìkíjna‑lè i̱ i̱sòꞌnde,
nga jyeé kisìjngoaà xá xi ji̱ kinìnga̱tsja‑ná.
Na̱ꞌèn,
i̱ꞌndei̱,
kꞌoa̱sꞌín jeya ti̱kíjna‑ná nga nguixkoiìn koni tjín kjoa̱ jeya xi kisꞌe‑na̱ nga tsohóti̱jnatꞌaà‑lè kꞌe̱ nga ti̱kjꞌeè sindaà i̱sòꞌnde.
’Jñà xi̱ta̱ i̱sòꞌnde xi xó ji̱ kichjaàjiìn‑ne nga ꞌa̱n kinìnga̱tsja‑ná,
jyeé tsibeno̱jmí‑la̱ i̱tꞌaà tsi̱ji.
Xi̱ta̱ tsi̱ji‑né,
nga ji̱ kitsꞌiì‑ná,
ko̱ nchisíkitasòn‑né koni tsò ꞌén‑lè.
Jñà xi̱ta̱ koi,
i̱ꞌndei̱,
jyeé beè nga ngatsꞌiì kjoa̱ xi ꞌa̱n kitsꞌiì‑ná,
i̱tꞌaà tsi̱ji nchrobá‑ne.
ꞌA̱n,
tsibeno̱jmí‑la̱ jñà ꞌén xi ji̱ kitsꞌiì‑ná;
jñà xi̱ta̱ koi,
jahasꞌen‑jiìn‑la̱;
jyeé kijtseè nga kixi̱ kjoa̱ nga i̱tꞌaà tsi̱jií inchrobà‑na̱.
Mokjeiín‑la̱ nga ji̱ kinìkasén‑ná.
’Jñà xi̱ta̱ koi,
bìtsiꞌbatjià.
Mìtsà jñà xi̱ta̱ i̱sòꞌnde bìtsiꞌbatjià;
tà jñà‑né xi ji̱ kitsꞌiì‑ná,
nga̱ xi̱ta̱ tsi̱ji‑né.
Ngatsꞌiì xi̱ta̱ xi tsꞌa̱n,
ti̱koa̱ tsi̱ji‑né,
koa̱ jñà xi̱ta̱ xi tsi̱ji,
ti̱koa̱á tsꞌa̱n‑ná.
I̱tꞌaà tsꞌe̱é xi̱ta̱ koi,
nga jeya óti̱jna.
’ꞌA̱n,
mì ti̱ kiì tse kóti̱jna‑na̱ i̱ i̱sòꞌnde;
ta̱nga jñà xi̱ta̱ koi,
i̱í kítsa̱jna i̱sòꞌnde.
ꞌA̱n,
ya̱á tìfikon‑lè nga ya̱ kóti̱jnako̱‑lè.
Na̱ꞌèn tsjeè,
ndaà ti̱kindi̱i xi̱ta̱ koi nga ko̱ ngaꞌñó‑lè,
ti̱jè‑ne ngaꞌñó xi ji̱ kitsꞌiì‑ná mé‑ne nga ndaà kítsa̱jnajtín‑ne koni jñá ndaà titsa̱jnakjoaá ngaji̱ ko̱ ꞌa̱n.
Kꞌe̱ nga tsohóti̱jnakoa̱a i̱ i̱sòꞌnde,
ndaà kisìkinda̱a nga ko̱ ngaꞌñó‑lè,
ti̱jè‑ne ngaꞌñó xi ji̱ kitsꞌiì‑ná.
Ni̱jngoò xi kichijà,
tà jé kichijà jè xi kꞌoa̱sꞌín tjínè‑la̱ nga kꞌoa̱sꞌín ko̱matꞌin,
mé‑ne ki̱tasòn‑ne koni sꞌín tíchja̱ Xo̱jo̱n‑lè.
’Ta̱nga i̱ꞌndei̱ ya̱á tìfikon‑lè ñánda tijni.
Jñà ꞌén xi tìchjà kꞌe̱ nga tákó i̱ tìjna̱a i̱sòꞌnde,
koi‑né nga ꞌñó ndaà kàtasijiìn ini̱ma̱‑la̱ jñà xi̱ta̱‑na̱,
jè kjo̱tsja xi tíjiìn tsꞌa̱n.
ꞌA̱n,
jyeé tsibeno̱jmí‑la̱ ꞌén‑lè jñà xi̱ta̱‑na̱;
ta̱nga jñà xi̱ta̱ i̱sòꞌnde síjtikeè‑né,
koií‑né nga mìtsà ti̱ xi̱ta̱ tsꞌe̱ i̱sòꞌnde‑ne,
ti̱koa̱á ꞌa̱n,
mìtsà ti̱ i̱ i̱sòꞌnde chjà‑na.
Mìtsà xan‑lè nga chja̱àxìn i̱ i̱sòꞌnde,
tà jè‑né xi xan‑lè nga ti̱kindi̱i i̱tꞌaà tsꞌe̱ xi̱ta̱ nei̱í.
Koni ꞌa̱n mìtsà i̱ i̱sòꞌnde chjà‑na,
ti̱koa̱á jñà xi̱ta̱‑na̱ mìtsà ti̱ i̱‑ne i̱sòꞌnde chja̱‑ne.
I̱tꞌaà tsꞌe̱ kjoa̱ kixi̱‑lè,
tsjeè ti̱kítsa̱jni nga nguì xi̱ta̱ tsi̱ji kàtama;
nga jñà ꞌén‑lè,
nguì kjoa̱ kixi̱‑né.
Ji̱,
koni sꞌín kinìkasén‑ná i̱ i̱sòꞌnde,
ꞌa̱n,
kꞌoa̱á ti̱sꞌín sìkasén jñà xi̱ta̱‑na̱ i̱tꞌaà tsꞌe̱ xi̱ta̱ i̱sòꞌnde.
Xi kjo̱ndaà tsꞌe̱ xi̱ta̱‑na̱,
ꞌa̱n,
jyeé tsjeè tìsìnga̱tsja‑lè yijo‑na̱ mé‑ne jñà xi̱ta̱‑na̱ ti̱koa̱ tsjeè si̱ìnga̱tsja‑lè yijo‑la̱ xi i̱tꞌaà tsꞌe̱ kjoa̱ kixi̱‑lè.
’Mìtsà tà jñà bìtsiꞌbatjià jñà xi̱ta̱ tsꞌa̱n;
ti̱koa̱á bìtsiꞌbatjì‑ná jñà xi̱ta̱ xi i̱skan ko̱kjeiín‑la̱ i̱tꞌaà tsꞌa̱n kꞌe̱ nga kji̱ꞌnchré ꞌén‑na̱ xi ke̱èno̱jmí‑la̱ jñà xi̱ta̱‑na̱,
mé‑ne ngatsꞌiì jñà xi̱ta̱ koi,
tà jngoò ko̱ma‑ne,
koni jñá nga jngoò ma‑ná koni sꞌín tijnako̱‑ná ngaji̱ Na̱ꞌèn,
ti̱koa̱ ꞌa̱n tìjna̱ko̱‑lè.
Jñà xi̱ta̱ koi,
ti̱koa̱ kàtìtsa̱jnako̱‑ná mé‑ne jñà xi̱ta̱ i̱sòꞌnde ko̱kjeiín‑la̱ nga ji̱ kinìkasén‑ná.
Jè kjoa̱jeya xi ji̱ kitsꞌiì‑ná,
ꞌa̱n,
kꞌoa̱á ti̱sꞌín kitsjaà‑la̱ jñà xi̱ta̱‑na̱ mé‑ne nga tà jngoò ko̱ma‑ne koni jñá nga tà jngoò ma‑ná.
ꞌA̱n tìjna̱koa̱a jñà xi̱ta̱‑na̱ ko̱ ji̱ tijnako̱‑ná,
mé‑ne nga nguì jngoò ko̱ma‑ne.
Kꞌoa̱á sꞌín skoe̱‑ne jñà xi̱ta̱ i̱sòꞌnde nga ji̱ kinìkasén‑ná ko̱ ti̱koa̱ skoe̱ nga matsjachi jñà xi̱ta̱‑na̱ koni sꞌín matsjacha‑ná ꞌa̱n.
’Na̱ꞌèn,
koií xi mejèn‑na nga jñà xi̱ta̱ xi ji̱ kitsꞌiì‑ná ya̱ kítsa̱jnako̱‑na ñánda kóti̱jna,
mé‑ne nga skoe̱‑ne kjoa̱ jeya‑na̱ xi ji̱ kitsꞌiì‑ná nga ti̱koa̱ matsjacha‑ná skanda kꞌe̱ nga ti̱kjꞌeè sindaà i̱sòꞌnde.
Na̱ꞌèn xi xi̱ta̱ kixi̱ ꞌmì‑lè,
jñà xi̱ta̱ xi tjín i̱sòꞌnde,
mìkiì beèxkon‑lè,
ta̱nga ꞌa̱n,
beèxkoòn‑lè.
Ti̱koa̱ jñà xi̱ta̱ xi ji̱ kitsꞌiì‑ná jye kisijiìn‑la̱ nga ji̱ kinìkasén‑ná.
Jñà xi̱ta̱‑na̱ jyeé tsibeno̱jmí yije‑la̱ i̱tꞌaà tsi̱ji;
tákó sa̱á kèno̱jmí ìsa̱‑la̱ mé‑ne jè kjoa̱tjòcha xi tjín‑lè i̱tꞌaà tsꞌa̱n,
ti̱koa̱ sꞌe̱‑la̱ jñà xi̱ta̱ koi,
koa̱ ꞌa̱n sobà kóti̱jnajñaà ini̱ma̱‑la̱.